NetFlorist se geheime resep vir langdurige rose - Voelgoed
Tuis Voelgoed Huis, ens NetFlorist se geheime resep vir langdurige rose
NetFlorist se geheime resep vir langdurige rose
Dis seker een van die lekkerste bederfies wanneer jy 'n pragtige bos rose kry. Enige dag is 'n goeie verskoning om van hierdie blomme te kry, nie net Valentynsdag nie. Laat jou rose langer vars bly met die "blomme kos" resep van NetFlorist.
Rose het baie water nodig, en moet genoeg daarvan kry vir 8 tot 12 ure om goed te lyk. Met die regte versorging sal jou blomme pragtig wees vir die volgende paar dae.
Indien jou rose vir 15 minute of meer sonder water was, knip 2 cm van die stele af. Maak seker jy sny dit skuins af om die waterinname te verhoog. Gebruik 'n skerp mes of skêr om sodoende nie die stele seer te maak nie.
Verwyder enige verkleurde blare aan die blom van buite af, en alle blaartjies of blomblare wat onder die waterlyn val.
Vul 'n metaalvrye vaas met water en 1 pakkie "blomme kos".
Deur die blomstele elke 2 tot 3 dae weer te sny sal jou rose se lewe verder verleng. Nadat jy dit gedoen het, was die vaas voordat jy dit weer met water en "blomme kos" vul.
Om die langste moontlike vreugde uit jou rose te kry, hou hulle weg van direkte sonlig, hitte, lugverkoeling en trekke.